Document ID: 32006D0533

KOMISSION PÄÄTÖS,
tehty 28 päivänä heinäkuuta 2006,
erittäin patogeenisen lintuinfluenssan esiintymiseen Kroatiassa liittyvistä tietyistä väliaikaisista suojatoimenpiteistä
(tiedoksiannettu numerolla K(2006) 3352)
(ETA:n kannalta merkityksellinen teksti)
(2006/533/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista ja direktiivien 89/662/ETY, 90/425/ETY ja 90/675/ETY muuttamisesta 15 päivänä heinäkuuta 1991 annetun neuvoston direktiivin 91/496/ETY (1) ja erityisesti sen 18 artiklan 1, 3 ja 7 kohdan,
ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY (2) ja erityisesti sen 22 artiklan 1, 5 ja 6 kohdan,
sekä katsoo seuraavaa:
(1)
Lintuinfluenssa on siipikarjan ja muiden lintujen tarttuva virustauti, joka aiheuttaa kuolleisuutta ja häiriöitä, jotka voivat nopeasti saavuttaa epitsoottiset mittasuhteet ja aiheuttaa siten vakavan uhan eläinten terveydelle ja kansanterveydelle sekä vähentää jyrkästi siipikarjankasvatuksen kannattavuutta. On olemassa vaara, että taudinaiheuttaja leviää elävän siipikarjan ja muiden lintujen tai niistä saatavien tuotteiden kansainvälisen kaupan välityksellä.
(2)
Komissio ryhtyi useisiin lintuinfluenssaa koskeviin suojatoimenpiteisiin sen jälkeen, kun erittäin patogeenisen H5N1-viruskannan aiheuttamia lintuinfluenssan taudinpurkauksia ilmeni Kaakkois-Aasiassa joulukuussa 2003. Näihin toimenpiteisiin sisältyi erittäin patogeenisen lintuinfluenssan epäiltyyn esiintymiseen Kroatiassa liittyvistä tietyistä suojatoimenpiteistä sekä päätöksen 2005/749/EY kumoamisesta 27 päivänä lokakuuta 2005 tehty komission päätös 2005/758/EY (3). Päätöksessä säädetään, että jäsenvaltioiden on keskeytettävä elävän siipikarjan, elävien sileälastaisten lintujen, elävien tarhattujen ja luonnonvaraisten riistalintujen sekä tiettyjen muiden elävien lintujen, lemmikkilinnut ja näiden lajien siitosmunat mukaan luettuina, sekä tiettyjen linnuista saatavien tuotteiden tuonti Kroatian tietyistä osista. Päätöstä 2005/758/EY sovelletaan 31 päivään heinäkuuta 2006.
(3)
Kroatia on ilmoittanut komissiolle, että maan toimivaltaiset viranomaiset soveltavat nyt vastaavia suojatoimenpiteitä kuin ne, joita jäsenvaltioiden toimivaltaiset viranomaiset soveltavat ja joista säädetään erittäin patogeenisen lintuinfluenssan esiintymiseen yhteisön luonnonvaraisissa linnuissa liittyvistä tietyistä suojatoimenpiteistä sekä päätösten 2006/86/EY, 2006/90/EY, 2006/91/EY, 2006/94/EY, 2006/104/EY ja 2006/105/EY kumoamisesta 17 päivänä helmikuuta 2006 tehdyssä komission päätöksessä 2006/115/EY (4).
(4)
Kroatia on lisäksi ilmoittanut komissiolle, että se ilmoittaa sille välittömästi, jos maan eläinten terveystilanteessa tapahtuu muutoksia, mukaan luettuina erityisesti mahdolliset lintuinfluenssan uudet taudinpurkaukset luonnonvaraisissa linnuissa. Komissio ilmoittaa asiasta välittömästi jäsenvaltioille ja toimittaa kaikki Kroatian viranomaisilta saadut tiedot niille.
(5)
Koska Kroatian toimivaltaiset viranomaiset soveltavat suojatoimenpiteitä ja Kroatia on sitoutunut välittömästi ilmoittamaan komissiolle maan eläinten terveystilanteessa vastaisuudessa lintuinfluenssan suhteen tapahtuvista muutoksista, olisi muutettava niitä yhteisön lainsäädännössä vahvistettuja suojatoimenpiteitä, joita on sovellettava Kroatiassa ilmenevän lintuinfluenssan taudinpurkauksen tapahtuessa, jotta sallitaan tuonti niistä Kroatian osista, joiden osalta Kroatian toimivaltainen viranomainen ei ole vahvistanut päätöksessä 2006/115/EY säädettyjä suojatoimenpiteitä vastaavia suojatoimenpiteitä sen jälkeen, kun on vahvistettu luonnonvaraisissa linnuissa erittäin patogeenisen H5N1-viruskannan aiheuttama lintuinfluenssa.
(6)
Eläinten terveyttä ja kansanterveyttä koskevista edellytyksistä ja todistusmalleista ihmisravinnoksi tarkoitettujen lihavalmisteiden tuonnissa kolmansista maista sekä päätösten 97/41/EY, 97/221/EY ja 97/222/EY kumoamisesta 3 päivänä kesäkuuta 2005 tehdyssä komission päätöksessä 2005/432/EY (5) vahvistetaan luettelo kolmansista maista, joista jäsenvaltiot voivat sallia tiettyjen lihavalmisteiden tuonnin, ja käsittelyjärjestelmät, joiden katsotaan inaktivoivan taudinaiheuttajat tehokkaasti. Jotta estettäisiin riski taudin kulkeutumisesta näiden tuotteiden välityksellä, olisi käytettävä asianmukaista käsittelyä sen mukaan, mikä on alkuperämaan terveystilanne ja laji, josta tuote on saatu. Sen vuoksi vaikuttaa asianmukaiselta sallia edelleen sellaisten Kroatiasta peräisin olevien luonnonvaraisten riistalintujen lihavalmisteiden tuonti, jotka on käsitelty kauttaaltaan vähintään 70 celsiusasteen lämmössä.
(7)
Kun otetaan huomioon epidemiologinen tilanne Kroatiassa ja naapurimaissa sekä lintuinfluenssan edelleen aiheuttama riski, tässä päätöksessä säädettyjä suojatoimenpiteitä olisi sovellettava 31 päivään joulukuuta 2006.
(8)
Yhteisön lainsäädännön selkeyden ja johdonmukaisuuden vuoksi päätös 2005/758/EY olisi kumottava ja korvattava tällä päätöksellä.
(9)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Jäsenvaltioiden on keskeytettävä seuraavien tuotteiden tuonti tämän päätöksen liitteessä tarkoitetuista Kroatian alueen osista:
a)
elävä siipikarja, elävät sileälastaiset linnut, elävät luonnonvaraiset ja tarhatut riistalinnut, muut kuin siipikarjaan kuuluvat elävät linnut sellaisina kuin ne on määritelty komission päätöksen 2000/666/EY (6) 1 artiklan kolmannessa luetelmakohdassa, mukaan luettuina omistajien mukana seuraavat linnut (lemmikkilinnut), ja näiden lajien siitosmunat;
b)
luonnonvaraisten riistalintujen tuore liha;
c)
luonnonvaraisten riistalintujen lihasta koostuvat tai sitä sisältävät raakalihavalmisteet ja lihavalmisteet;
d)
luonnonvaraisten riistalintujen osia sisältävä raaka lemmikkieläinten ruoka ja käsittelemätön rehuaine; sekä
e)
linnuista tehdyt käsittelemättömät metsästysmuistot.
2 artikla
Poiketen siitä, mitä 1 artiklan c alakohdassa säädetään, jäsenvaltioiden on sallittava luonnonvaraisten riistalintujen lihasta koostuvien tai tällaista lihaa sisältävien raakalihavalmisteiden ja lihavalmisteiden tuonti, jos lihalle on tehty vähintään yksi päätöksen 2005/432/EY liitteessä II olevan 4 osan B, C tai D kohdassa tarkoitetuista erityiskäsittelyistä.
3 artikla
Jäsenvaltioiden on viipymättä toteutettava tämän päätöksen noudattamiseksi tarvittavat toimenpiteet ja julkaistava kyseiset toimenpiteet. Niiden on ilmoitettava tästä komissiolle viipymättä.
4 artikla
Kumotaan päätös 2005/758/EY.
5 artikla
Tätä päätöstä sovelletaan 31 päivään joulukuuta 2006.
6 artikla
Tämä päätös on osoitettu kaikille jäsenvaltioille.
Tehty Brysselissä 28 päivänä heinäkuuta 2006.

Labels: 17
0
3
6
18